Diit 135
Liak Kuɔth kɛ kui̱ lätnikɛ tin bum
1
Liakɛ Kuoth Nhial!
Liakɛ ciöt Kuɔth Nhial,
ka̱mɛ Kuoth Nhial liak
lö ja̱a̱ŋkɛ,
2
yɛn nɛy tin te cuŋä
rɛy luaak Kuɔth Nhial,
yɛn tin cuŋ rɛy kal
luaak Kuɔthda.
3
Liakɛ Kuoth Nhial kɛ ɣöö gɔaaɛ,
puanyɛ ciötdɛ kɛ ɣöö
ɛ mi gɔaa.
4
Ci Kuoth Nhial Je-kɔb mëk rɔ,
kä I-thɛ-rɛl ɛ duŋdɛ.
5
Ɣän ŋa̱cä jɛ ɛn ɣöö
Kuoth Nhial di̱tdɛ,
ɛn Kuäära di̱t ni jɛn
kä kuth diaal.
6
Kä mɔ ci lɔc Kuoth Nhial
nhɔkɔ la lätdɛ jɛ,
puɔ̱ɔ̱rä kɛnɛ wi̱c muɔ̱ɔ̱n,
rɛy yiëëri kɛnɛ lööli.
7
Kä ɛ jɛn la wuɔ̱n a jiɛɛc ɔ
pek ɣɔaa,
kä ɛ jɛn moc nhiaal kɛ yielɔ,
kä ɛ jɛn la jiɔam a lony ɔ
raar guäth tɔ̱ɔ̱wädɛ.
8
Kä ɛ jɛn ɛ nëë näk key
gan I-jëp,
mëë näk key nath kɛnɛ ley,
9
kä ɛ jɛn ɛ nëë jäk nyuuthni
kɛnɛ lät tin ga̱ŋkɛ naath
kä rɛydu lö I-jëp,
kä ɛ jɛn ɛ nëë gak kɛ Pɛro
kɛnɛ ji̱ kɔaarɛ.
10
Kä ɛ jɛn ɛ nëë näk döör
ti ŋuan,
kä ɛ jɛn ɛ nëë näk kua̱r
tin buɔ̱m buɔ̱ɔ̱m,
11
Thi-yon kuäär Ɛ-mor,
kɛnɛ Ög kuäär Ba-can,
kɛ kuäär Kɛ-naan kɛɛliw,
12
kä cuɛ mundiɛn thöp,
cuɛ jɛ thöp nɛɛkɛ ni
ji̱ I-thɛ-rɛl.
13
Bi ciötdu te thi̱n amäni cäŋ kɛl
lö Kuoth Nhial,
bi kɛ̈kdu te thi̱n rɛy
ri̱cni diaal.
14
Bi Kuoth Nhial nɛɛkɛ gaŋ,
kä bɛ tekɛ kɔ̱a̱c lɔaac
kɛ ja̱a̱ŋkɛ.
15
Kuth guääyni dööri kɛ ciɛk
in bo̱r kɛnɛ da̱a̱p,
tin la̱tkɛ ɛ naath kɛ tetkiɛn.
16
Tekɛ kɛ thuk,
duundɛ ɣöö /ci kɛ ruac,
kä tekɛ kɛ waŋ duundɛ ɣöö
/cikɛ nën,
17
tekɛ kɛ ji̱th duundɛ ɣöö
/cikɛ li̱ŋ,
kä thilɛ yiëë mi te thokdiɛn.
18
Kä bi nɛy tin la̱tkɛ kɛ kɛnɛ nɛy
tin ŋa̱thkɛ ce̱tnikɛ kɛ!
19
Liakɛ Kuoth Nhial
lö dhɔr I-thɛ-rɛl!
Liakɛ Kuoth Nhial
lö dhɔr Ä-ron!
20
Kä liakɛ Kuoth Nhial
lö ji̱ Lii-bay!
Kä liakɛ Kuoth Nhial lö yɛn
tin luɔ̱thkɛ Kuoth Nhial!
21
Ɛ Kuoth Nhial liakɛ kä Dha-yɔn,
jɛn min cieŋ kä Jɛ-ru-tha-lɛm!
Liakɛ Kuoth Nhial!
